钦定古今图书集成/明伦汇编/闺媛典/第134卷 > 包志妻杨氏
## 钦定古今图书集成/明伦汇编/闺媛典/第134卷 > 包志妻杨氏

按《松江府志》：“杨氏父启东，曹泾里巨族也。池州守包
鼎之子。志从嘉兴赘于杨，因家焉。生子节，方五岁，孝
二岁，志亡。氏督二子甚严，每损一衣一器，辄惩曰：‘少
不知戢’。长益诞肆，二子感奋力学。迨有室二妇，每夜
力女红毕，侍立不敢坐，候课竟始入内，以为常。节应
试，遣老仆随行，中乡榜归，老仆云：同榜曾邀游平康。”
母闻，流涕覆面，先责而后受拜焉。后相继成进士。训
曰：“守身行义，粗粝亦甘。饕诐败官，牲鼎为恶。”二子服
官，廉慎一时，征入为南北御史，负直声节。后忤楚阉，
戍庄浪卫。孝劾严分，宜请告养母，年七十二卒。节奉
严旨不得归，因服斩衰九年。